Firmele controlate de familia deputatului PNL de Hunedoara Carmen Hărău au trecut prin criza economică fluierând şi mărindu-şi de la an la an atât cifra de afaceri, cât şi profitul. Cu o aşa stabilitate financiară, grupul de firme al familiei Hărău s-a extins şi cuprinde acum activităţi din care se câştigă bine în fiecare zi, indiferent de anotimp: salubrizare, construcţii, clinică medicală şi comerţ.

Acum, familia deputatului s-a orientat din nou bine: a pus ochii pe Castelul Corvinilor, devenit în ultimii ani mult mai atractiv pentru turiştii din ţară şi din străinătate.

Astfel, familia Hărău vrea să construiască un hotel şi o sală de nunţi la câţiva paşi de cel mai vechi monument medieval de acest gen din Sud-Estul Europei.

Terenul pe care urmează să fie construită noua afacere a deputatului liberal se află situat pe strada Voinii la nr. 2A, are o suprafaţă totală de 6.600 mp şi aparţine soţilor Carmen şi Lucian Hărău.

Suprafaţa ocupată de imobilul propus, cu destinaţia hotel, este de aproximativ 2.600 mp, având regimul de înălţime demisol, parter şi două etaje în corpul de clădire cu destinaţia cazare, respectiv demisol şi parter în zona corpului de clădire ce înglobează sala de festivităţi.

MICRO MEGA HD, UN FĂT-FRUMOS

Profitul grupului de societăţi reunite sub umbrela MICRO MEGA HD a crescut în 2013 faţă de 2008 de aproape 9 ori.

Astfel, dacă în 2008, societatea înregistra un profit de 6,5 miliarde de lei vechi, în 2013 profitul a ajuns la 53 de miliarde de lei vechi.

Ce părere aveţi?

Primăria Municipiului Hunedoara a supus dezbaterii publice Planul Urbanistic Zonal “pentru realizarea unei construcţii cu destinaţia hotel, având regimul de înălţime D+P+2E cu sală de festivităţi în regim de înălţime D+P, sistematizarea verticală a incintei şi împrejmuirea proprietăţii, pe terenul proprietate privată a domnului Hărău Lucian şi doamnei Hărău Carmen Eleonora, cu drept de superficie asupra terenului în favoarea S.C. MICRO MEGA HD S.A.”

Publicul este invitat să participe la: consultarea documentaţiei şi formularea sugestiilor (în scris) în perioada 25.03.2015 – 10.04.2015 la sediul Primăriei municipiului Hunedoara, b-dul. Libertăţii nr.17, zilnic între orele 08.00 – 15.00.

Hunedorenii sunt invitaţi să participe la dezbaterea publică la sediul Primăriei municipiului Hunedoara, B-dul. Libertăţii nr.17, sala de şedinţă, etajul I, camera 9 în data de 09.04.2015, ora 12.00.